
BESZÁMOLÓ

a közbiztonság helyzetéről, a közbiztonság érdekében tett intézkedésekről és az azzal kapcsolatos feladatokról Berente községben 

2014. év
A helyi önkormányzatról szóló 2011. évi CLXXXIX.. törvény a települési önkormányzati feladatok körében nevesíti a közbiztonság helyi feladatairól való gondoskodást. Egyfelől ez a körülmény, másfelől pedig a belső rend és a közbiztonság védelmének a rendőrség által ellátandó kizárólagos állami feladatként definiálása szükségessé teszi a két szerv folyamatos kapcsolatát egyes rendvédelmi feladatok ellátása terén.

A rendőrségről szóló 1994. évi XXXIV. törvény III. fejezete is  foglalkozik a települési önkormányzatok és a rendőrség kapcsolatával. A hivatkozott törvény 8. § (4) bekezdése alapján: "a rendőrkapitány személyesen, vagy képviselője útján évente beszámol a rendőrkapitányság illetékességi területén működő önkormányzat képviselő-testületének a település közbiztonsági helyzetéről, a közbiztonság érdekében tett intézkedésekről és azzal kapcsolatos feladatokról".

A közbiztonság helyzete olyan összetett kérdés, amelyet a Rendőrség komplexen lát, s amely nemcsak a bűnözést, bűnüldözést foglalja magában, hanem a bűnmegelőzést és az azzal összefüggő, sok esetben azon túlmutató témákat is. 

A Kazincbarcikai Rendőrkapitányság állománya az elmúlt években is a hatályos jogszabályi rendelkezéseknek megfelelően és a belső normákban meghatározottak szerint látta el tevékenységét, figyelemmel a Rendőr-főkapitányság és a kapitányság célkitűzéseiben meghatározott feladatokra, az önkormányzat részéről megfogalmazott elvárásokra, illetve a helyben jelentkező, a lakosság szubjektív biztonságérzetét befolyásoló körülményekre.

A korábbi önértékelési és lakossági felmérések eredményeire is támaszkodva próbáltunk munkánkat úgy végezni, hogy az a lakosság megelégedettségét szolgálja.  

Folyamatos, jó együttműködés mellett végeztük feladatainkat a területünkön működő települési önkormányzatokkal, polgárőr és egyéb civil szervezetekkel. 

A foglalkoztatási gondok, az elszegényedő társadalmi réteg szélesedése az országos átlagnál nagyobb volumennel jelenik meg illetékességi területünkön, amelynek hatásai a mindennapokban jelentős terhet rónak az állami intézményekre is.  A hazánkat is sújtó „gazdasági válság” tovább mélyítette a problémákat. A felsorolt tényezők nem csak a vagyon elleni bűncselekmények számának emelkedésében számításba vehető ok, hanem gyakori az ok-okozati kapcsolat a garázda jellegű cselekmények és a családon belül megjelenő erőszak léte és számuk emelkedése között.

Munkánk során figyelmet kellett fordítani arra is, hogy az itt élő emberek szegénységük, valamint a térség szerény gazdasági és munkalehetőségei miatt érzékenyebbé váltak arra, ha a sérelmükre bűncselekményt követnek el. 

A leírt problémák kezelése okán, valamint a lakosság szubjektív biztonságérzetének javítására a polgárőr egyesületek tagjaival, valamint a Készenléti Rendőrség állományával karöltve a napi szolgálati feladatokon felül megerősített, folyamatos járőrszolgálatot láttunk el az úgynevezett „5.24” és a KKBRI intézkedési terv keretében. A tárgyév második felében felismerve a tényt, hogy az előbb említett, országosan 5 megyét érintő program jól működik, az Országos Rendőr-főkapitányság hazánk teljes területére kibővítette a programot, így felváltva az „5.24”-et „19.24”-re. A program az érintett megyék számán túl más, lényegi változást nem tartalmazott.  

Az intézkedési tervek központi direktívák, az „5.24” program gyakorlatilag azt takarta, hogy 5 megye - Jász-Nagykun-Szolnok, a Heves, a Borsod-Abaúj-Zemplén, a Szabolcs-Szatmár-Bereg és a Hajdú-Bihar - illetékességi területén található településein a rendőri jelenlétet tovább kell erősíteni, így valamennyi településünkön 24 óra leforgása alatt legalább egy alkalommal jelen van rendőr. Ahogyan említettem, az év második felében már országos szinten került a terv bevezetésre, végrehajtásra.
A KKBRI pedig a közbiztonság és közrend további erősítését elősegítő bűnügyi és rendészeti intézkedések egységes megtételére kiadott intézkedési terv. Ez gyakorlatilag részletekbe menően ír elő feladatokat számunkra együttműködéseket, tájékoztatásokat és ellenőrzési tevékenységeinket illetően, melyek középpontjában elsődlegesen a szépkorúak - mint a legveszélyeztetettebb korosztály - állnak. 

Lefolytattuk a hatáskörünkbe tartozó és illetékességi területünkön elkövetett bűncselekményekben a nyomozásokat, végrehajtottuk a szakirányítási szerveink által meghatározott feladatokat, közigazgatási eljárás keretén belül kivizsgáltuk a rendkívüli haláleseteket, illetve az eltűnt személyekkel, valamint az intézetekből megszökött kiskorúakkal kapcsolatosan eleget tettünk a ránk háruló kötelezettségeknek. Intézkedtünk az állampolgári bejelentések és panaszok tárgyában, valamin részt vettünk a központilag és helyileg szervezett fokozott ellenőrzésekben, akciókban.

I. Berente közbiztonsági helyzetének értékelése
1. A bűnügyi helyzet
A korábbi évek beszámolóihoz hasonlóan, a 2014-es év értékelésénél is, ami a számadatokat illeti, nem az ügyviteli programunk Robotzsaru Neo ( a továbbiakban: RZs Neo ) adatbázisának adatait vesszük alapul, hanem az Egységes Nyomozóhatósági és Ügyészségi Bűnügyi Statisztikát ( a továbbiakban: ENYÜBS ). A kettő közötti lényegi különbség, az adatfeltöltés időszerűsége. Amíg az ügyviteli programunk gyakorlatilag naprakész adatokat tükröz, mivel gyakorlatilag egy ügy indításakor már rögtön adatokat nyerhetünk belőle, addig az ENYÜBS rendszerébe csak jelentős késéssel kerülnek be az adatok, amikor már egy eljárás - ügyészi - befejezésére sor kerül. 
A 2014-es évben sem dőlhettünk hátra, rengeteg munkát, feladatot adott számunkra az esztendő. A legjelentősebb kihívást továbbra is a vagyonelleni bűnözés elleni harc és ezen bűncselekmények felderítése jelentette. Köszönhetően azonban a bűnügyi és rendészeti területen tevékenykedő kollégák áldozatos munkájának a 2014-es évet is siker koronázta a bűnüldözés terén.
Ami a konkrét számokat illeti 2014-ben 18 bűncselekményt követtek el a településen, ezzel szemben 2013-ban 16-ot. Ez a differencia nem mondható jelentősnek.( 1. számú melléklet ). Ami a bűncselekmények megoszlását illeti jól látható – 1. számú melléklet – hogy az összes bűncselekménynek jelentős része lopás volt a  tavalyi esztendőben, 38,8 %. Lakásbetörés egy esetben történt a településen. A lopásokat döntő többségben szabálysértési vagy kisebb értékre követték el azokat. E mellet továbbra is dívott – a felvásárlási ár függvényében - a fémlopás.  

A vagyon elleni bűncselekmények közül kiemelendő továbbá, az úgynevezett „trükkös” lopás, melyek száma ugyan csökkenést mutat, azonban ennek ellenére alkalmanként előfordul illetékességi területünkön. Már csak azért is külön kiemelendő a jogellenes haszonszerzés ezen formája, mert az elkövetők módszerei egyre kifinomultabbá válnak, viktimológiai szempontból pedig az időskorúak a legveszélyeztetettebbek.

Az ilyen jellegű bűncselekmények megelőzésére nagyobb hangsúlyt fordítottunk, mely során széleskörű figyelemfelhívó tevékenységet folytattunk a településeken élő időskorú személyek körében, mely tevékenységünket a későbbiekben még részletezek. 

A gépjárművek utasteréből dolog elleni erőszak alkalmazásával elkövetett lopás nem jellemző elkövetési módszer az illetékességi területünkön, Berente tekintetében az ilyen jellegű deliktum sem 2013-ban, sem 2014-ben nem történt.

A mobiltelefonok elterjedésével, számottevően növekedett az ezt birtokló személyek, de leginkább a fiatalok sérelmére elkövetett mobiltelefon lopások. Az elkövetők helyzetét megkönnyíti, a sértettek hanyagsága, felelőtlensége. A mobiltelefon tulajdonosok - ezen belül is a gyermek és fiatalkorúak - a korábbi években több esetben rablás áldozatává is ezért váltak. 

Külön figyelmet érdemel vagyonelleni bűncselekmények közül a legdurvább és legsúlyosabb bűncselekmény, a rablás.

Berentén sem a bázis, sem a tavalyi évben  nem követtek el rablást. 
Fokozott figyelemmel kell lennünk az időskorú, főként egyedülálló személyekre, mert az elkövetők az idős korúakat előszeretettel választják ki cselekményük alanyául, tekintve, hogy egyedül élnek, könnyen megtéveszthetőek, megfelelőképpen védekezni nem tudnak.

A lakosságot sokkoló, súlyos bűncselekménynek minősülő emberölés 2014. évben nem történt. A korábban a településen elkövetett emberölés bűncselekmény befejezésére viszont 2014. évben került sor, ezért szerepel ez az adat a táblázatban. Rajtunk kívül álló technikai hiba miatt a valós egy helyett két esemény került rögzítésre a statisztikában.
Berente községben az elmúlt évben pénzintézet, trafik sérelmére, vagy lőfegyverrel elkövetett rablás nem történt. 

A vagyon elleni deliktumok vonatkozásában megjegyzendő, hogy továbbra is sajnos sok esetben a sértettek hanyagsága, felelőtlensége is hozzájárul a cselekmények bekövetkezéséhez, amikor vagyontárgyaikat őrizetlenül hagyják, értékeik megóvására a legalapvetőbb biztonsági intézkedéseket sem teszik meg, és ezzel mintegy felkínálják a lehetőséget a tetteseknek. 

Amiről még feltétlenül szólni kell a garázdaságok és a testi sértések számának alakulása. A garázdaságok száma Berentén némileg növekvő tendenciát mutat ( 1. számú melléklet ), mely százalékosan ugyan jelentős, azonban darabszámukat tekintve nem tetemes. Ezzel ellentétben a testi sértések száma kedvező – 2014. évben nem történt - a település vonatkozásában.   

Igyekszünk folyamatosan fellépni a kábító hatású szerek terjedése ellen, országos szinten a 2015-ös év a kábítószerek elleni harc éve. Természetesen tisztában vagyunk a társadalmi elvárásokkal, de továbbra is úgy gondoljuk, hogy eredményes felvilágosító, megelőző kampányokon keresztül, a drogok iránti kereslet csökkenésével lehet tartós sikert elérni ezen a területen. 

Családon belüli erőszaknál, a sértettek védelme érdekében, több esetben zaklatás vétségének elkövetése miatt kezdeményeztünk büntetőeljárást és a jogszabályi lehetőségek kihasználásával, szorgalmaztuk a távoltartás jogintézményét. 

A bűncselekmények elkövetőinek tettenérésekor, a jogszabályi feltételek fennállása esetén 72 órás bűnügyi őrizetbe vettük az elkövetőket és velük szemben gyorsított eljárás keretén belül, bíróság elé állítási javaslattal fejeztük be a nyomozást.

Ezen túl kiemelném azt a tényt is, hogy a rendőrkapitányság a korábbi évektől eltérően a tárgyévben rendkívül nagy számban élt – eredményesen – az előzetes letartóztatás kezdeményezésével, mint kényszerintézkedéssel. 

Berente területén az elmúlt évben sem történt terror jellegű cselekmény, illetve köznyugalmat megzavaró bűncselekmény. 

1.1. A regisztrált bűncselekmények számának alakulása 

Ahogy azt már részleteztem Berente községben 18 bűncselekmény kapcsán került sor nyomozás  befejezésre 2014-ben, míg 2013-ban ez a szám 16 volt ( 1. számú melléklet ).

Berente vonatkozásában a lopások számát illetően jelentős változás nem történt, a számadatok és az általános tapasztalatok is stagnálást mutatnak ( 1. számú melléklet ). 

1.2. A regisztrált bűncselekmények ezer lakosra vetített aránya, változása

A sajószentpéteri rendőrőrs illetékességi területének lélekszáma közel 15 000 fő, ezen belül Berentén 1203 ember éli a mindennapjait. Az ezer lakosra jutó regisztrált bűncselekmények száma 14,9 volt.
1.3. A közterületen elkövetett, kiemelt, regisztrált bűncselekmények száma

Jelentősen csökkent a közterületen elkövetett bűncselekmények száma Berente településen. A bázis évben 8, míg az értékelt időszakban 4 volt a közterületen elkövetett bűncselekmény. A közterületen elkövetett kiemelt bűncselekmények számában alig mérhető a változás. Ezeknek a bűncselekményeknek a jelentős részét a garázdaságok teszik ki, melyek szinte kivétel nélkül összefüggésbe hozhatóak a túlzott alkoholfogyasztással. 

2. A bűnüldözési munka értékelése

A bűnügyi állomány összetételében az elmúlt években ugyan sok személyi változás történt, azonban a jelenlegi kollégák a szakmai ismeretek birtokában, egyre több tapasztalatot szerezve évről-évre nagyobb teljesítményt nyújtanak. Ezen túl körzeti megbízottak és járőrök is kiveszik a részüket az ilyen jellegű tevékenységből leginkább információk beszerzésével, biztosításával, azonban a körzeti megbízottak effektív bűnügyi ügyfeldolgozó tevékenységet is végeznek.

A bűnüldözési téren kifejtett tevékenységünket mind nyomozati, mind vizsgálati területen jónak értékelem.

2.1. A nyomozáseredményességi mutató alakulása

A nyomozás eredményességi mutatók vonatkozásában települési adatokkal nem rendelkezünk, így az anyag ebben a kérdésben a kapitánysági adatokat tartalmazza. Ami a nyomozás eredményességet illeti itt is kedvezően alakultak a számadatok, sikerült az egyébként jó színvonalat tovább fokozni. A 2013-as 56,8 %-os eredményességünk 59 %-ra emelkedett a tavalyi évben. Az utóbbi szám nem csak önmagában figyelemre méltó, hanem ha ezt annak tükrében értékeljük, hogy magas folyamatos ügyszám mellett értük el, akkor talán még inkább emeli a fényét.

2.2. A közterületen elkövetett, kiemelt, regisztrált bűncselekmények nyomozáseredményességi mutatójának alakulása

A közterületen elkövetett, kiemelt bűncselekmények tekintetében sincs okunk szégyenkezni, mivel a nyomozás eredményesség ezen bűncselekmények esetében  65,6 %-ról, 76,2 %-ra nőtt.

3. A tulajdon elleni szabálysértésekkel kapcsolatos tapasztalatok, adatok

Berente településen ezen kategóriába a lopással és rongálással elkövetett jogsértések a jellemzőek döntően,  a 2014-es évben elkövetett 5 cselekményt is ezek alkotják. 

A lopások be nem kerített területekről, 50.000,- Ft alatti értékű tárgyak, illetve nem erdőterületekről, vagy erdőterületekről ugyan, de nem kivágással elkövetett fák eltulajdonításával valósultak meg. A rongálások esetében csekély kivételtől eltekintve előzményes vita kapcsán ablakok kővel történő bedobásáról beszélhetünk, az okozott kár ezek esetében sem haladta meg a korábban említetett mértéket.

4. A közlekedésbiztonsági helyzet

Az előző évben összesen 4 sérüléssel járó baleset történt a községben. Ezek kimenetelüket tekintve 2 könnyű sérüléses és 2 súlyos sérüléses baleset volt. 

A balesetek bekövetkezésének okai általában  a figyelmetlenség, a sebesség abszolút vagy relatív túllépése, az út és látási viszonyok helytelen megítélése.

A településen baleseti gócpont nincs, a balesetek jelentős része a 26. számú főközlekedési út Berente település közigazgatási területén áthaladó részén történik.
Bár a táblázat statisztikai adataiból nem tűnik ki, de a mindennapos tapasztalat azt mutatja, hogy problémák jelentkeznek a gyalogosok és kerékpárosok közlekedési kultúrájában, ami az úttesten való átkelés helyének szabálytalan megválasztásában, a láthatóság biztosításának mellőzésében nyilvánul meg. Ezek ellenőrzésére, illetve a hiányosságok megszüntetésére a jövőben is nagy hangsúlyt kívánunk fektetni. 

5. Az illegális migráció

Ki kell még emelni a hazánkat nagymértékben érintő illegális migráció problémáját is. Bár régiónk sem mint cél, sem mint tranzit terület nem kiemelkedő ebből a szempontból, azonban a napi szolgálatellátás során mindent megtettünk az ilyen jellegű cselekmények megszakítására, felderítésére. S bár ha közvetlenül Berente nem érintett az illegális migráció kapcsán, ennek ellenére a tavalyi évben rendszeresen hajtottunk végre mélységi ellenőrzéseket itt is.

6. A határrendészeti tevékenység

A Kazincbarcikai Rendőrkapitányság illetékességi területe 9,1 kilométernyi szlovák-magyar határszakasszal rendelkezik, azonban Berentét ez nem érinti.

II. A közbiztonság érdekében tett intézkedések és azzal kapcsolatos feladatok

1. Közterületi jelenlét

A legfontosabb célkitűzéseink egyike a folyamatos közterületi jelenléttel, a közterületek rendjének biztosítása - illetve a társadalom folyamatos elvárásának megfelelve - az állampolgári bejelentésére történő gyors és hatékony reagálás biztosítása volt. A településen a körzeti megbízottak mellett, járőrök hivatottak biztosítani a folyamatos közterületi jelenlétet.

A körzeti megbízottak szolgálattervezése úgy történik, hogy egymás területét képesek közös ellenőrzésekkel megerősíteni, ezáltal a körzetekben található településeken a közbiztonsági és bűnmegelőzési ellenőrzések nagyobb rendőri létszámmal kerülnek végrehajtásra. 

A közterületek rendjének magasabb szintű biztosítását a látható rendőrség szlogenjeinek megfelelően igyekeztünk megvalósítani. 

A települések polgárőr egyesületeivel folyamatos kapcsolatban állunk és havi szinten több közös szolgálatot szervezünk azzal a céllal, hogy egyszerre több helyen jelen tudjunk lenni, és a lakossági igényeket teljes mértékben ki tudjuk elégíteni. A polgárőrségekre a jövőben is támaszkodni kívánunk, mivel az ő jelenlétük is emeli a lakosság szubjektív biztonságérzetét. 

A rendőrkapitányság évi tevékenységét alapvetően meghatározta a bűnügyi-közbiztonsági helyzet javítása, megfelelő színvonalú közbiztonság szolgáltatása, illetve a jogkövető lakosság szubjektív biztonságérzetének növelése. Ebből a célból valósítottuk meg a már említett KKBRI, 5.24, majd ennek utódját a „19.24 programot”. Valamennyi program a nagyobb számú rendőri jelenlétet hivatott szolgálni, valamint gyakori figyelő szolgálatokkal igyekeztünk a bűncselekményeket megelőzni, megszakítani. Folyamatosan szerveztünk nyomozó portyaszolgálatokat, melyeknek szintén a bűnmegelőzés és eredményes felderítés a célja.

Az Európai Uniós elvárásoknak megfelelően – a közúti közlekedési balesetek számának csökkentése érdekében - magas óraszámban végeztünk közlekedési ellenőrzéseket, szervezett akciókat, illetve az előző év során lényeges szempont volt a fém- és falopások visszaszorítása, ennek érdekében is számos akciót szerveztünk és hajtottunk végre. Ez utóbbi feladatok kapcsán emelném ki a fémhulladék átvevő helyeken értékesítő személyek helyszíni ellenőrzését, mely nagyban hozzájárult számos jogsértés utólagos felderítéséhez.

2. A közrendvédelmi szolgálatteljesítés gyakorlata

A rendőrkapitányság állománya a korábbi évek gyakorlatának megfelelően jelentős mértékben járult hozzá a terület bűnügyi, közbiztonsági helyzetének jó szinten tartásához. A hatékony közterületi szolgálat eredményeként növekedett a közterületen felfedett bűncselekmények száma. 
Ahogyan azt már említettem rendészeti vonatkozásban a körzeti megbízottak mellett, járőrök hivatottak biztosítani a folyamatos közterületi jelenlétet.

A fenti, eltérő jellegű szolgálati formák megfelelő kombinációjával igyekszünk azt elérni, hogy a mihamarabbi reagálást kívánó őrködő funkciónk megvalósítása mellett, a különlegesnek nevezhető körzeti megbízotti szolgálat is minél magas színvonalon valósuljon meg, abszolválni tudjuk a jó kapcsolat kiépítését a településen.

A közrendvédelmi mutatók tekintetében megállapítható, hogy az állomány nagy hangsúlyt fektetett a terület bűnügyi és közbiztonsági helyzetének javítására, a rend fenntartására. 

A szabálysértési feljelentéseknél meg kell említeni, hogy a tulajdonelleni szabálysértések vonatkozásában, tettenérés esetén a cselekmények döntő többségében őrizetbe vettük az elkövetőket, ezzel is fokozva a generális és speciális prevenciót egyaránt. 
A családon belüli erőszak visszaszorítása érdekében a jogszabályi feltételek fennállása esetén  mindig éltünk az ideiglenes megelőző távoltartás jogintézményével. A távoltartott fél magatartásának megfelelő bűncselekményi alakzat minősítését követően feljelentést készítettünk. 

Munkatársaim a  hatályos jogszabályi normákat maradéktalanul betartva végezték feladatukat az értékelt időszakban, törekedtek a szigorú és következetes rendőri fellépésre, megtettek mindent az illetékességi terület közbiztonságának és közrendjének fenntartása érdekében.

3. A 19 megyére kiterjedő 24 órás közterületi jelenlétet biztosító, úgynevezett „19.24 program” végrehajtásának tapasztalatai

A korábbi beszámolókban már említésre került az un. LSZBP program. Ennek az utódja a korábban már említett KKBRI program, mely az előbbin túl egyéb, a közbiztonság és a lakosság biztonságérzetét erősíteni hivatott programok egységbe foglalása.

Az intézkedés lényege, hogy időszakosan vizsgáljuk településeink bűnügyi fertőzöttségét, a közrend és a közbiztonság helyzetét, az un. járőr útirányterveinket ennek megfelelően alakítjuk, és igyekszünk az aktuális és a legjelentősebb problémákat a leghamarabb és leghatékonyabban kezelni már azzal is, hogy fokozottan jelen vagyunk a legfertőzöttebb településeken. Berente esetében hetente legalább három alkalommal jelen vagyunk, melynek során teljesül gépkocsizó és gyalogos járőrszolgálat, illetőleg közlekedési ellenőrzés is.

4. A rendezvénybiztosítások

Berentére döntően a kulturális rendezvények és ünnepi megemlékezések voltak jellemzőek az előző évben. 

A településen 2014-ben megrendezett eseményeket visszatérő ellenőrzéssel felügyeltük. 

Egyetlen rendezvényen sem volt szükség rendőri beavatkozásra rendbontás vagy egyéb jogsértő cselekmény miatt.

5. A körzeti megbízotti státuszok

Célunk, az ideálishoz közelítő, mindenki számára elfogadható közbiztonság, közrend biztosítása. Ebből következően meg kívánunk felelni a társadalmi, önkormányzati elvárásoknak. Ilyen elvárásként fogalmazódott már meg számtalan alkalommal, hogy a korábbiaktól eltérően, szeretnék, ha nagyobb számban lenne jelen a körzeti megbízott az illetékességi területén. 

A Sajószentpéteri Rendőrőrs illetékességi területén két körzeti megbízotti csoport működik.

Parasznya és Berente településeken körzeti megbízotti iroda is működik.

Berentén önálló körzeti megbízott működik – aki a településen is lakik -, munkáját KMB iroda is segíti. Az irodában a korszerű technikai berendezések kialakításának köszönhetően helyben végezhetnek olyan írásos tevékenységet (kihallgatás, panaszfelvétel stb.) melyre korábban csak Kazincbarcikán vagy Sajószentpéteren volt lehetőség.  

A körzeti megbízott településen történő folyamatos jelenlétét biztosítottuk, a fogadóórákat rendszeresen megtartotta. Tevékenysége során nagyobb hangsúlyt fektetett a tudatos és célirányos, problémamegoldó és segítőkész hozzáállásra, valamint a lakossággal történő kapcsolattartás szorosabbra fűzésére, illetve az információszerzésre. 

6. Az ügyeleti tevékenység, a tevékenység-irányítási központ

Ahogyan tavaly is említettem már, a Tevékenységi-irányítási Központ felállításával megszűnt a kapitányságon az ügyeleti szolgálat és szolgálatirányító parancsnoki rendszer került kialakításra. A segélyhívások a hívásfogadó központon keresztül érkeznek a tevékenység-irányítási központba és innen közvetlenül irányítják a közterületi szolgálatot ellátó munkatársainkat. Ezen túl természetesen továbbra is elérhető a Sajószentpéteri Rendőrőrs szolgálati mobiltelefonján az éppen szolgálatban lévő rendészeti munkatárs. Ennek a hívószáma: 06-20/2154081.

7. Az igazgatásrendészeti tevékenység

Berente településen 3 fő rendelkezik lőfegyverrel. A lőfegyverek tárolási körülményeit, illetve az ezzel kapcsolatos egyéb szabályok betartását rendszeresen ellenőrizzük

A mindennapokban előforduló igazgatásrendészeti tevékenységi kört alkotó feladat, a rendőrség hatáskörébe tartozó szabálysértési eljárások lefolytatása, illetőleg a be nem fizetett helyszíni bírságokkal kapcsolatos végrehajtási eljárás lefolytatása.  Mindkettő szervesen érinti a települést, hiszen nagy számban hajtunk végre az utóbbi feladathoz kapcsolódó elővezetéseket, illetőleg  az előző évben 71 esetben kezdeményeztünk  rendőrségi hatáskörbe tartozó szabálysértést elkövető személlyel szemben eljárást Berentén.

8. A bűn- és baleset-megelőzés

Az elmúlt évben is folytattuk a széleskörű bűnmegelőző tevékenységünket. Az iskolarendőr folyamatosan tartott az osztályfőnöki órákat a közlekedésbiztonsági felvilágosító előadásokat, elsősorban az alsó tagozatos gyerekeknek. 

A felső tagozatba járó gyerekek figyelmét inkább az internettel és kábító hatású szerekkel kapcsolatos veszélyekre hívtuk fel, illetve nagy hangsúlyt fektettünk az áldozattá válás megelőzésére. 

Ennek megfelelően 15 alkalommal jelent meg az iskola rendőre az általános iskolában Berentén, ahol az említett témakörökben tartott felvilágosító előadást, illetőleg tartotta a kapcsolatot az iskolavezetéssel, pedagógusokkal.

Ezeket a felvilágosító és megelőző intézkedéseket az időskorú személyek körében is elvégeztük a településeken személyesen és a szolgálatot teljesítő körzeti megbízottak által, ami során a hangsúlyt a „trükkös” lopások során tanúsított elkövetői magatartásokra és a rablásokra helyeztük. Igyekeztünk népszerűsíteni és előnyös tulajdonságaikat bemutatni a különböző, a prevenciót elősegítő technikai eszközöknek. A preventív felvilágosító előadások általában az időskorú, egyedül élő személyek lakásán történtek, de nagyobb közösségben is tartottunk előadásokat ( Szent Borbála Idősek Otthonában, Egyházi intézményekben ). 

Az értékelt időszakban is folytattuk a már hagyományosnak mondható prevenciós előadásokat az egyházak segítségével. Berentén ilyen jellegű előadásra 1 alkalommal került sor.

A bűncselekmények áldozatai között vannak azok az idős, egyedül élő emberek, akiket gyerekeik, rokonaik nem látogatnak, velük kapcsolatot nem tartanak, ezért olyan, a társadalom perifériáján élő munkanélküli személyekkel végeztetnek alkalmi munkát, akik később visszatérnek és sérelmükre bűncselekményeket követnek el. Az áldozatok büntetőeljárási, személyiségi és adatvédelmi jogai a büntetőeljárás során maximálisan érvényesültek. Az áldozattá válás elkerülésének segítése, a közvetlen lakossági tájékoztatás, a veszélyeztetett, önhibáján kívül magatehetetlen, kiszolgáltatott csoportok és korosztályok bűnözéstől való megvédése elsődleges feladat. 

A társadalmi bűnmegelőzés területén mindenekelőtt az állampolgárokat és közösségeiket közvetlenül sértő vagy veszélyeztető, ún. hagyományos bűncselekmények csökkentését előtérbe helyezve elsődleges feladat növelni a bizalmat, ösztönözni a közös fellépést, ezáltal alkalmas eszközt teremtve a bűnözéstől való félelem mérséklésére, az állampolgárok biztonságérzetének növelésére.

A bűnmegelőzés keretében folyamatosan elemezzük a bűncselekmények szerkezetét, területi megoszlását, az újabb elkövetési magatartásokat, s a levont következtetések alapján kidolgozzuk a legmegfelelőbb, és leghatékonyabb módszereket. 

A bűncselekmények megszakítása, felderítése, megelőzése, a közbiztonság javítása érdekében gyakran szervezünk komplex fokozott ellenőrzéseket, akciókat, bűnügyi figyelő szolgálatokat. 

Törekszünk arra, hogy egyre gyakrabban teljesítsenek gyalogos szolgálatot körzeti megbízottaink, járőreink, növekedjen a közterületi órák száma. 

A közterületi szolgálat ellátása során továbbra is prioritást élvez az iskolák, közlekedési csomópontok, a „diszkók”, a szórakozóhelyek, trafikok valamint pénzintézetek folyamatos, visszatérő ellenőrzése. Határozottan fellépünk a rendbontókkal, a köznyugalmat megzavarókkal és a közbotrányt kezdeményezőkkel szemben. A szórakozó helyek környékén a rendezvények ideje alatt, ha szükséges mozgóőri szolgálatot működtetünk. 

Kiemelt feladatként kezeljük továbbra is a fiatalok, a gyermekkorúak, az idősek és egyedül élők fokozott védelmét. Felmértük a veszélyeztetettek körét, s a körzeti megbízottak valamint a nyomozók feladata a kapcsolattartás. 

Az állampolgárok által kitöltött un. lakossági kérdőíveket folyamatosan értékeljük és egy közbiztonsági térképet dolgozunk ki az illetékességi területünkön található településekre a megvalósult, illetve az állampolgárokat irritáló bűncselekmények alapján. A felmérés célja az is volt, hogy megismerje hatóságunk a lakosság véleményét a rendőrség munkájáról. Szeretnénk tisztában lenni azzal, hogy az átlag állampolgár mit gondol a munkánkról, annak minőségéről, a közvélemény szerint mik azok a területek, amelyeket erősíteni kell.

A legfertőzöttebb területek bejárása folyamatos, ezért azokon illetékes körzeti megbízott napi szolgálatán kívül jelen vannak a járőrök, valamint a tervezett és ütemezett közlekedési és közbiztonsági fokozott ellenőrzéseket végzők.

Propaganda tevékenységünknek köszönhetően több alkalommal figyelemfelhívó cikkeket, előadásokat sugárzott a helyi TV, a képújság.

9. Együttműködés

Munkánk során hatékony együttműködést alakítottunk ki az önkormányzatokkal, a társszervekkel, a területünkön működő polgárőr szervezettekkel, és más társadalmi- és civil és rendészeti szervezetekkel. Minden törvényes eszközzel azon dolgozunk, hogy az itt élők és ide érkezők számára stabil közrendet, biztonságot és nyugodt környezetet tartsunk fenn. 

9.1.  A helyi önkormányzatokkal

Ami az általános kapcsolattartást illeti, a körzeti megbízott a lehetőségekhez képest minél gyakrabban látogatja a polgármesteri hivatalt, tájékozódik az aktualitásokról és igyekszik segíteni gyakran még olyan kérdésekben is, melyek szervesen nem tartoznak a tevékenységi körünkbe. Ezen túl menően őrsparancsnoki szinten legalább heti, kapitányságvezetői szinten pedig legalább negyedéves ütemben kerül sor a az aktualitások megvitatására. Ezen túl természetesen minden esetben kölcsönös volt a pozitív hozzáállás, amennyiben akut problémák ezt kívánták.

Külön szeretném megköszönni a Berentei Önkormányzatnak a tavalyi évben is biztosított anyagi támogatását.

Ki kell még térni a már megszűnt kistérségi társulási ülésekre, mely kiváló fórum volt úgy az önkormányzatoknak, mint a rendőrségnek a kapcsolattartásra, gondok megvitatására.  

9.2.  A bírósággal és ügyészséggel

A Kazincbarcikai Rendőrkapitányságnak  a helyi  Járási Ügyészséggel és Járásbírósággal való együttműködése, kapcsolata napi szintű, a szervek közötti információáramlás, információátadás és felhasználás kölcsönös és folyamatos.

9.3.  Az oktatási intézményekkel, egyházakkal, civil szervezetekkel

Hatékony együttműködést alakítottunk ki a területünkön lévő oktatási intézményekkel, egyházakkal és a civil szervezetekkel. Munkánk megítélése szempontjából nagyon fontos számunkra a statisztikai mutatókon túl, a lakossági és civilszféra, illetve az önkormányzatok véleménye is. A jó kapcsolatot példázza a beszámoló II. 8. pontjában már említett megelőzési tevékenység kapcsán megvalósult együttműködés.

9.4.  A polgárőr egyesületekkel

A polgárőr egyesületek számára oktatásokat szerveztünk, azzal a céllal, hogy tagjaik tisztában legyenek jogaikkal és kötelességeikkel, feladataikkal, érezzék, hogy számítunk a segítségükre, hogy az együttműködés valójában nekünk fontos. A ténylegesen működő polgárőrségek tagjaival közös járőrszolgálatokat láttunk el. Több bűncselekmény elkövetésével kapcsolatban szolgáltattak a polgárőrség tagjai olyan információt – személyleírás, rendszámtöredék stb. – amely alapján sikerült az elkövetők kilétét megállapítani. 

A tavalyi évben - az előző évekhez hasonlóan - jelentős segítséget kaptunk a területünkön működő polgárőr egyesületektől, melyet ezúton is szeretnénk megköszönni.

A Berentei Polgárőr Egyesülettel 16 alkalommal, összességében 70 óra közös szolgálatot teljesítettünk, ezen túlmenően pedig folyamatos volt a kapcsolattartás, számos esetben kaptunk tőlük információkat, jelzéseket, melyeket a folyamatban lévő büntetőeljárásainkban hasznosítani tudtunk. 

9.5.  Az egyes rendészeti feladatokat ellátó szervekkel, személyekkel

Az egyes rendészeti feladatokat ellátó személyek tevékenységéről, valamint egyes törvényeknek az iskolakerülés elleni fellépést biztosító módosításáról szóló 2012.évi CXX. törvény lehetőséget biztosít az önkormányzatoknak és más szerveknek, hogy rendészeti feladatokat ellátó ( közterület felügyelő, mezőőr, stb. ) személyeket alkalmazzon.

Berentén önkormányzat alkalmazásában lévő mezőőrökkel 4 alkalommal 8 óra időtartamban láttunk el közös szolgálatot.
A halőrökkel időszakos az együttműködés, azonban éves szinten velük is 6 alkalommal, 12 órát meghaladó tartamban teljesítünk közös szolgálatot, elsősorban a jogosulatlan halászati, horgászati cselekmények megelőzése, megszakítása céljából.

Szoros együttműködés kialakítására törekedtünk a területünkön található társadalmi,- és civil szervezetekkel, rendészeti feladatokat ellátó szervekkel illetve vagyonvédelmi feladatok megbízásával foglalkozó gazdasági szervekkel.

Havi szinten több közös szolgálatot, illetve akciót szerveztünk ezen szervezetek tagjaival, amiket a jövőben is folytatni kívánunk. 

Az illetékességi területünkön erdővel rendelkező erdő birtokossági társulások tagjaival a rendőr járőrök több alkalommal különböző napszakokban láttak el közös szolgálatot a falopások megelőzése, megakadályozása érdekében. A közös szolgálatoknak köszönhetően csökkenés mutatkozott a falopások miatt elrendelt nyomozások számában. 

III. Összegzés, kitűzött feladatok a következő időszakra

Ebben az évben részben a központi elvárásoknak megfelelve, részben a saját felismeréseink, tapasztalataink alapján kiemelt figyelmet fordítunk a kábítószerek elleni fellépésre. Itt azonban fontos leszögezni, hogy kábítószerek alatt értek valamennyi olyan szert, ami bódító hatás kiváltására alkalmas, azonban jogilag nem feltétlenül minősül kábítószernek.
A vagyon elleni bűncselekmények számának visszaszorítása, a kármegtérülési mutatók növelése kiemelt figyelmet igényel, ahogyan biztosítani kell, hogy a végrehajtói állomány és lakossági kapcsolattartása tovább javuljon.

A szabálysértési őrizetek és a bíróság elé állítások alkalmazásának emelkedő tendenciáját fenn kell tartani.

A látható rendőrség szellemében a rendőri jelenlét fokozása, módszereinek kidolgozása, a közterületi intézkedés dokumentálási feltételeinek javítása, továbbá az ittas járművezetők forgalomból történő kiszűrése, illetve ittas állapotban okozott balesetek számának csökkentése, megelőzése.

A lakossági vélemények alapján készült bűnügyi ponttérkép széleskörű alkalmazása a bűnmegelőzés érdekében. 

A kábítószer-bűnözés elleni hatékony fellépés, mind a felderítés, mind a fiatalokat célzó felvilágosító, megelőző munka terén.

Magas színvonalú kommunikációs tevékenység a terület lakosságát érintő információk - médián keresztül történő - továbbítása érdekében.
Ebben az évben is mindent megteszünk annak érdekében, a lakosság szubjektív biztonságérzetét tovább növeljük, a közrendet, a közbiztonságot a lehető legmagasabb színvonalon garantáljuk a teljes lakosság számára. 

Kérem Berente község önkormányzatát, hogy a jövőre nézve továbbra is segítsék munkánkat, támogassanak minket közös céljaink megvalósítása érdekében, az eddigi együttműködést, támogatást, pedig ezúton is köszönjük. 

Sajószentpéter, 2015. március 28.                                                                                  

                                                                                              
Szternai Tamás r. alezredes
                                                                                                        őrsparancsnok

1. számú melléklet
	Rendőri eljárásban regisztrált bűncselekmények és a közterületen elkövetett bűncselekmények számának alakulása 2010-2014. évi ENyÜBS adatok alapján 

	Berente

	
	
	
	
	
	

	 
	2010.
	2011.
	2012.
	2013.
	2014.

	összes bűncselekmény
	15
	17
	19
	16
	18

	közterületen elkövetett bűncselekmény
	4
	5
	9
	8
	4

	nyomozáseredményességi mutató Kazincbarcika RK.
	53,3
	58,0
	48,2
	56,8
	59,0


	Rendőri eljárásban regisztrált kiemelten kezelt bűncselekmények számának alakulása 2010-2014. évi ENyÜBS adatok alapján

	Berente


	kiemelten kezelt bűncselekmények
	2010.
	2011.
	2012.
	2013.
	2014.

	emberölés
	0
	0
	0
	0
	2

	- szándékos befejezett emberölés
	0
	0
	0
	0
	2

	   - emberölés kísérlete
	0
	0
	0
	0
	0

	Testi sértés
	0
	0
	2
	1
	0

	   - súlyos testi sértés
	0
	0
	0
	1
	0

	   - halált okozó testi sértés
	0
	0
	0
	0
	0

	Kiskorú veszélyeztetése
	1
	0
	0
	0
	0

	embercsempészés
	0
	0
	0
	0
	0

	garázdaság
	0
	0
	2
	0
	3

	önbíráskodás
	0
	0
	0
	0
	0

	visszaélés kábítószerrel (a terjesztői magatartások tekintetében) Btk. 282/A. §, 282/B. § (2)-(3) bek., 282/C. § (2) bek.
	0
	0
	0
	0
	0

	lopás
	6
	5
	11
	6
	7

	- személygépkocsi lopás
	0
	0
	0
	0
	0

	- zárt gépjármű-feltörés
	0
	0
	0
	0
	0

	   - lakásbetörés
	0
	0
	0
	0
	1

	rablás
	0
	0
	0
	0
	0

	kifosztás
	0
	0
	0
	0
	0

	zsarolás
	0
	0
	0
	0
	1

	rongálás
	0
	1
	0
	0
	0

	orgazdaság
	1
	1
	0
	0
	0

	jármű önkényes elvétele
	0
	1
	1
	0
	0

	14 kiemelten kezelt bcs összesen
	8
	8
	16
	7
	13


2. számú melléklet
Intézkedési mutatók
	Sajószentpéteri Rendőrőrs
	2010
	2011
	2012
	2013
	2014
	Változás 2013-2014
	Dinamika 2013-2014

	Elfogások száma
	78
	72
	58
	71
	42
	-29
	-40,85%

	Előállítások száma
	91
	132
	107
	104
	115
	11
	10,58%

	Biztonsági intézkedések száma
	75
	61
	55
	63
	81
	18
	28,57%

	Elrendelt elővezetések száma
	332
	397
	242
	431
	834
	403
	93,50%

	Szabálysértési feljelentések száma
	313
	257
	232
	202
	300
	98
	48,51%

	Büntető feljelentések száma
	165
	179
	114
	120
	89
	-31
	-25,83%

	Helyszíni bírsággal sújtott személyek száma (fő)
	913
	982
	869
	520
	283
	-237
	-45,58%

	Pozitív eredményű alkoholszonda alkalmazások száma (eset)
	6
	9
	11
	11
	11
	0
	0,00%

	Szolgálatellátás, tulajdon elleni szabálysértések 


	Sajószentpéteri Rendőrőrs
	2010
	2011
	2012
	2013
	2014
	Változás 2013-2014
	Dinamika 2013-2014

	Közterületi szolgálati létszám (fő)
	2191
	2704
	2748
	2232
	2004
	-228
	-10,22%

	Közterületi szolgálati óraszám (óra)
	25711
	30443
	29347
	19700
	23378
	3678
	18,67%

	Egy főre jutó közterületi óraszám (óra/fő)
	11,7
	11,2
	10,6
	8,5
	11,6
	3,1
	36,47%

	Tulajdon elleni szabálysértési ügyek száma
	57
	79
	121
	105
	118
	13
	12,38%

	Tulajdon elleni szabálysértési ügyek felderítési mutatója (%)
	14
	15,1
	11,5
	31,03
	20
	-11,03
	-35,55%


Közúti közlekedési baleseti adatok 
	Berente 
	2010
	2011
	2012
	2013
	2014

	Személysérüléses közúti közlekedési balesetek száma
	7
	2
	11
	5
	7

	-          Halálos közúti közlekedési balesetek
	0
	0
	3
	0
	1

	-          Súlyos sérüléses közúti közlekedési balesetek
	0
	2
	2
	2
	4

	-          Könnyű sérüléses közúti közlekedési balesetek
	7
	0
	6
	3
	2

	Személysérüléses közúti közlekedési baleset során meghalt, illetve megsérült személyek száma (fő)
	8
	4
	29
	4
	9

	-          Meghalt személyek száma (fő)
	0
	0
	3
	0
	1

	-          Súlyosan sérült személyek száma (fő)
	1
	2
	2
	2
	4

	-          Könnyen sérült személyek száma (fő)
	7
	2
	24
	2
	4

	Ittasan okozott közúti közlekedési balesetek száma
	1
	0
	0
	0
	0


